เงินบาทยังทรงตัว
โดย...ศูนย์วิจัยกสิกรไทย
14 พ.ค. 2555

โดย...ศูนย์วิจัยกสิกรไทย 
คาดการณ์แนวโน้มค่าเงินบาทในสัปดาห์นี้ว่าอาจเคลื่อนไหวในกรอบ 31.00-31.40 บาทต่อเหรียญสหรัฐ โดยคงต้องจับตาผลการประชุมกลุ่มยุโรป รวมถึงประเด็นแวดล้อมของวิกฤตหนี้ยุโรปอื่นๆ โดยเฉพาะควาเปราะบางของสเปน และสถานการณ์การเมืองในกรีซ 
ขณะที่ตัวเลขเศรษฐกิจสหรัฐที่สำคัญ ได้แก่ ผลสำรวจแนวโน้มธุรกิจของเฟด สาขาฟิลาเดลเฟีย ผลสำรวจภาคการผลิตของเฟด สาขานิวยอร์กเดือน พ.ค. ยอดค้าปลีก ดัชนีราคาผู้บริโภค ผลผลิตภาคอุตสาหกรรม ข้อมูลการเริ่มสร้างบ้านและการอนุญาตก่อสร้างเดือน เม.ย. จำนวนผู้ขอรับสวัสดิการว่างงานรายสัปดาห์ และบันทึกการประชุมธนาคารกลาง เมื่อวันที่ 24-25 เม.ย. 
เงินบาทอ่อนค่ากว่า 31 บาทต่อเหรียญสหรัฐ สอดคล้องกับแรงขายสกุลเงินเอเชียและสินทรัพย์เสี่ยงอื่นๆ ท่ามกลางความกังวลที่เพิ่มมากขึ้นต่อวิกฤตหนี้ยูโรโซน หลังผลการเลือกตั้งในกรีซและฝรั่งเศสที่นำไปสู่การเปลี่ยนแปลงทางการเมืองครั้งสำคัญ อาจเป็นอุปสรรคต่อแนวทางการรักษาวินัยทางการคลัง ซึ่งย่อมจะไม่เป็นผลดีต่อสถานการณ์วิกฤตหนี้ นอกจากนี้ความกังวลต่อแนวโน้มเศรษฐกิจโลก และความเปราะบางของภาคธนาคารในสเปนก็เป็นปัจจัยที่ช่วยหนุนสถานะปลอดภัยของเงินเหรียญสหรัฐ ด้วยเช่นกัน 
ด้านเงินยูโรได้รับแรงหนุนแค่เพียงช่วงสั้น หลังกองทุน EFSF อนุมัติให้มีการเบิกจ่ายเงินช่วยเหลือกรีซ มูลค่า 5,200 ล้านยูโร
อัตราดอกเบี้ยระยะสั้นยังทรงตัว
ในระหว่างวันที่ 14-18 พ.ค. 2555 จะมีการตัดจ่ายเงินภาษีมูลค่าเพิ่มรายเดือนผ่านระบบธนาคารในช่วงต้นสัปดาห์ รวมถึงการปิดสำรองสภาพคล่องรายปักษ์ของธนาคารพาณิชย์ในวันอังคารและเข้าสู่ปักษ์ใหม่ในวันพุธ ทั้งนี้ อัตราดอกเบี้ยระยะสั้นน่าจะยังทรงตัวใกล้ระดับ 3% อย่างต่อเนื่อง ขณะที่ยังไม่มีปัจจัยที่ส่งผลกระทบต่อสภาพคล่องในตลาดเงินอย่างมีนัยสำคัญ 
ทั้งนี้ อัตราดอกเบี้ยอินเตอร์แบงก์ประเภทกู้ยืมข้ามคืน (Overnight) มีระดับหนาแน่นที่ 2.90% ไม่เปลี่ยนแปลงจากสัปดาห์ก่อน ส่วนอัตราผลตอบแทนถัวเฉลี่ยที่ประมูลได้ของธุรกรรมซื้อคืนพันธบัตรแบบทวิภาคี (Bilateral Repo) ระยะเวลาไม่เกิน 1 เดือน ทรงตัวที่ 3.00% ไม่เปลี่ยนแปลงจากสัปดาห์ก่อน
อัตราผลตอบแทนพันธบัตรรัฐบาลไทย ประเภทอายุ 5 ปี ปิดที่ระดับ 3.59% ในวันศุกร์ปรับขึ้นเมื่อเทียบกับ 3.55% ในสัปดาห์ก่อน จากการคาดการณ์เงินเฟ้อที่ปรับสูงขึ้น และแรงขายพันธบัตรของนักลงทุนต่างชาติ หลังเงินบาทอ่อนค่าลง 
อัตราผลตอบแทนพันธบัตรสหรัฐ ประเภทอายุ 10 ปี ปิดที่ระดับ 1.87% ในวันพฤหัสบดี ขยับลงเมื่อเทียบกับ 1.88% ในสัปดาห์ก่อน ซึ่งปรับลดลงในช่วงต้นถึงกลางสัปดาห์สู่ระดับต่ำสุดในรอบ 3 เดือน จากความกังวลเกี่ยวกับปัจจัยการเมืองในยุโรป โดยเฉพาะกรีซที่ยังไม่สามารถจัดตั้งรัฐบาลได้ และความกังวลเกี่ยวกับภาคธนาคารของสเปน ก่อนที่อัตราผลตอบแทนจะปรับขึ้นเล็กน้อยในวันพฤหัสบดี เนื่องจากอัตราผลตอบแทนที่ปรับลดลงในช่วงก่อนหน้าไม่ดึงดูดแรงซื้อของนักลงทุน